Arten er meget vidt utbredt og finnes i Nord-Afrika, i Europa (mangler tilsynelatende i mye av Øst-Europa), i den nordlige delen av Asia, i Nord-Amerika og også i Sør-Amerika. I det siste tilfellet må arten sannsynligvis være innført av mennesker da furu ikke vokser naturlig i Sør-Amerika. I Norge er rød furuskuddvikler registrert fra Sør-Norge, vestover til Rogaland. Den er vanligst i de ytre, kystnære områder. Furuskuddvikleren har nordgrense gjennom Norge. I Danmark, sørlige Sverige og Mellom-Europa er den blant de alvorligste skadedyr på furuskog.